मोक्ष को प्राप्त करना है तो कर्म रूपी चक्रव्यूह को तोड़ना पड़ेगा : महासती
जिस प्रकार महाभारत के युद्ध में अभिमन्यु को चक्रव्यूह के अंदर प्रवेश करने का रास्ता तो पता था लेकिन बाहर आने का रास्ता अज्ञात था। इसी कारण उसका पतन हुआ। यही स्थिति आज संसारी जीवों की है।
यह बात महासती कल्पनाजी ने धर्मदास जैन मित्र मंडल नौलाईपुरा पर कही। उन्होंने कहा हमें कर्म रूपी चक्रव्यूह के अंदर जाना तो आता है, और चले भी जाते हैं। परंतु उस कर्म रूपी चक्रव्यूह को तोड़ने का मार्ग हमें पता नहीं है और जिस दिन हमें यह मार्ग पता चल जाएगा, उस दिन हमारी आत्मा मोक्ष को प्राप्त कर सकती है। यह मार्ग हमें सिर्फ जिनवाणी के माध्यम से पता लग सकता है। महासती चंदनबाला ने कहा आत्मा मैत्री, प्रमोद, कारुण्य और माध्यस्त भाव के माध्यम से हीरे के समान कीमती और चमकदार बन जाती है। सभी जीवों से प्रेम और सदभाव से रहना मैत्री भावना है। दूसरे के गुणों को देखकर प्रसन्नता व्यक्त करना प्रमोद भाव है। दूसरों के दु:ख को कम करने का प्रयास करना करुणा भाव है। यदि हित शिक्षा देने पर भी सामने वाला दुराग्रह से अपना आग्रह न छोड़े तो समभाव में स्थित हो जाना मध्यस्थ भाव है। इन भावनाओं से जीव मोक्ष के द्वार को खोल देता है। संचालन राजेश कोठारी ने किया। प्रभावना हसमुख भाई शाह परिवार ने दी। धर्मदास जैन श्री संघ के कार्यकारिणी सदस्य रखब चत्तर ने बताया महासती का विहार 4 मार्च को शाम 4 बजे चौमुखीपुल स्थित लाल स्थानक से सागोद रोड गुरु श्री सौभाग्य तीर्थ पर होगा। प्रवचन 5 व 6 मार्च को सौभाग्य तीर्थ पर होंगे। होली चातुर्मास के लिए सौभाग्य तीर्थ से बदनावर की ओर विहार होगा।
hin_Deva hin_Deva hin_Deva